

**Ceglédi Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Telefon: (53) 511-404, Fax: (53) 511-406

|  |  |
| --- | --- |
| Ügyiratszám: C/………/2025.  Előterjesztő: dr. Csáky András polgármester  Szakmai előterjesztő: dr. Gujka Attila irodavezető  Ügyintéző: dr. Monostori Zsolt | **Tárgy**: a köztemetőről szóló önkormányzati rendelet módosítása  **Melléklet**: – |

**ELŐTERJESZTÉS**

**a Képviselő-testület 2025. szeptember 18-ai ülésére**

**Tisztelt Képviselő-testület!**

**Előzmények**: Cegléd Város Önkormányzata 2025. áprilisi testületi ülésén döntött arról, hogy köztemetések céljára szolgáló szóró parcellát alakít ki a Cegléd, Dinnyéshalom u. 1. (hrsz.: 5720) szám alatti köztemetőben, megállapította a megépítésre kerülő hamvszóró berendezés használatának, azaz a száraz hamvszórásnak a díját, valamint felhatalmazta a polgármestert a szóró kivitelezésére irányuló vállalkozási szerződés aláírására és a szükséges jognyilatkozatok megtételére. A Ceglédi Közös Önkormányzati Hivatal az Üzemeltetővel (Ceglédi Krematórium Kft., illetve annak alvállalkozója a Tankó Walter és Társa Kegyeleti Kft.) együttműködve előkészítette a szóró parcella kialakításához és használatba vételéhez szükséges intézkedéseket. Ezen intézkedések alapján eredményes beszerzési eljárás került lefolytatásra és kivitelezésre került a száraz hamvszóró.

**I. A száraz hamvszóró használatba vételéhez szükséges rendeletmódosítás**

Önkormányzatunk 2009. december 17-én vállalkozási szerződést kötött a Tankó-Walter és Társa Kft-vel Cegléd város közigazgatási területére vonatkozóan *a temetőkről és a temetésekről szóló* 1999. évi XLIII. törvény 20. § (2) bekezdése, valamint *a szociális igazgatásról és ellátásról szóló* 1993. évi III. törvény 48. § (1) bekezdése szerint települési önkormányzat feladatkörébe utalt köztemetési szolgáltatások elvégzésére. A száraz hamvszóró a 134/2025.(III. 20.) Ök. határozat alapján a köztemetőben – a ravatalozóépülettől nem messze – került kivitelezésre, abból a célból, hogy többségében ily módon valósuljon meg az itt köztemetés keretében eltemetésre kerülő elhunytak hamvainak elhelyezése. A köztemetést végző szolgáltatónak a rendelettervezet elfogadását követően lehetősége nyílik az eddigi köztemetési helyszínek (I. parcellában található urnasírhelyek, meglévő urnafülkék) mellett a száraz hamvszórót is igénybe venni, megvalósítva ezáltal a rendelkezésre álló temetési helyek takarékosabb felhasználását.

A köztemetések célját szolgáló száraz hamvszóró műszaki átadás-átvételére 2025. június 25-én sor került, üzembe helyezése elé kizárólag a köztemetőről szóló rendeletben szükséges jogi szabályozás hiánya gördít akadályokat.

Mivel a száraz hamvszóró igénybevétele kizárólag köztemetések során lehetséges, ezért a köztemetőről szóló önkormányzati rendelet módosítása szükséges a jogharmonizáció érdekében, illetve annak érdekében, hogy a köztemetések célját szolgáló száraz hamvszóró igénybevételének lehetősége és annak szabályai jogszabályban rögzítésre kerüljenek. A szükséges rendeletmódosítást követően a száraz hamvszóró eszköz haladéktalanul üzembe helyezhető.

Összegezve a rendelettervezet a köztemetések célját szolgáló száraz hamvszóró igénybevételéről és annak szabályairól, valamint a köztemetésről szóló rendelet ezzel kapcsolatos jogharmonizációjáról rendelkezik.

A fentiek miatt a következő rendelettervezetet terjesztem elő. Kérem a T. Képviselő-testületet, szíveskedjen az előterjesztést megtárgyalni!

A jogalkotásról szóló 2010. évi CXXX. (a továbbiakban: Jat.) 17. §-ában előírt előzetes hatásvizsgálat értelmében:

1. A rendelet
   * társadalmi hatása: bővül a hamvasztással megvalósuló köztemetések lehetséges formáinak a köre a száraz hamvszóró igénybevételének a lehetőségével;
   * gazdasági hatása: a temető üzemeltetőjének és fenntartójának az üzemeltetéssel és fenntartással kapcsolatos bevételeinek növekedése az új temetkezési forma okán;
   * költségvetési hatása: nem értékelhető, a módosítás eredményeként a köztemetőre vonatkozó önkormányzati ráfordítás nem növekszik.
2. Környezeti, egészségi következményei nem értékelhetőek.
3. Adminisztratív terhek: adminisztratív teher nem jelentkezik.
4. A rendeletalkotás szükségességét a köztemetésre vonatkozó helyi szabályok megalkotása indokolja.
5. A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előterjesztést a **Jogi, Ügyrendi és Közbiztonsági Bizottság** és a **Humán Bizottság** tárgyalja meg, a bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal a *Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az Mötv. 50. §-a alapján - figyelemmel a 42. § 1. pontjában foglalt rendelkezésekre - **minősített** szavazati arányt igényel.

Cegléd, 2025. szeptember 8.

Dr. Csáky András

polgármester

---------

**Cegléd Város Önkormányzata Képviselő-testületének**

**.../2025. (IX. 19.) önkormányzati rendelete**

**a köztemetőről szóló 34/2010. (XII. 23.) önkormányzati rendelet módosításáról**

[1] E rendelet célja a köztemetőről szóló önkormányzati rendelet kiegészítése a szociális igazgatásról és szociális ellátásokról szóló 1993. évi III. törvény alapján biztosított közköltségen történő temetés helyben szokásos legolcsóbb formájának szabályozásával.

[2] Cegléd Város Önkormányzatának Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdés b) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A köztemetőről szóló 34/2010. (XII. 23.) önkormányzati rendelet 2. § (1) bekezdése a következő i) ponttal egészül ki:

*(Az önkormányzat a* ***temető*** *rendeltetésszerű használatához szükséges feltételeket az alábbiak szerint biztosítja:)*

„*i)* köztemetésekhez kapcsolódó száraz hamvszórót működtet a köztemetések céljára szolgáló szóró parcellában”

**2. §**

A köztemetőről szóló 34/2010. (XII. 23.) önkormányzati rendelet 5. § (1) bekezdése a következő h) ponttal egészül ki:

*(A* ***köztemetőben*** *az alábbi temetési helyek szolgálnak temetkezésre:)*

„*h)* köztemetésekhez kapcsolódó száraz hamvszóró”

**3. §**

A köztemetőről szóló 34/2010. (XII. 23.) önkormányzati rendelet 7. alcíme a következő 10/A. §-sal egészül ki:

**„10/A. §**

(1) A szociális igazgatásról és szociális ellátásokról szóló 1993. évi III. törvény (a továbbiakban: Szoc. tv.) 48. § (1) bekezdése szerinti közköltségen történő eltemettetésről a helyben szokásos legolcsóbb formában, hamvasztással kell gondoskodni.

(2) A közköltségen történő eltemettetést az önkormányzat a Szoc. tv. 48. § (1) bekezdése szerinti köztemetési szolgáltatások elvégzésével megbízott temetkezési szolgáltatótól rendeli meg.

(3) A köztemetések céljára szolgáló szóró parcellában történő elhelyezés esetén kizárólag száraz hamvszórás kérhető.

(4) A köztemetések céljára szolgáló szóró parcellában lehetőség van az elhunyt nevének kopjafán való feltüntetésére, amely szolgáltatást a (2) bekezdésében meghatározott temetkezési szolgáltató jogosult nyújtani. Az így elkészült felirat 10 évre szól, amely időtartam leteltét követően újra megrendelhető a név feltüntetése.

(5) Az elhunyt személy hozzátartozója nyilatkozik az önkormányzat részére arról, hogy hozzájárul az elhunyt köztemetések céljára szolgáló szóró parcellában történő elhelyezéséhez, és tudomásul veszi, hogy az így elhelyezett hamvak nem exhumálhatók.”

**4. §**

Hatályát veszti a köztemetőről szóló 34/2010. (XII. 23.) önkormányzati rendelet 15. § (3) bekezdése.

**5. §**

Ez a rendelet 2025. október 1-jén lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester

------------

Az előterjesztést láttam:

Dr. Diósgyőri Gitta

címzetes főjegyző