

**Cegléd Város Önkormányzatának Polgármesterétől**

2700 Cegléd, Kossuth tér1.

Levélcím: 2701 Cegléd, Pf.: 85.

Tel.: 06-53/ 511-400, Fax: 511-406, E-mail: polgarmester@cegledph.hu

Iktatószám: C/31974/2025. **Tárgy:** a ceglédi TEK V. számú vegyes fogorvosi Előterjesztő: dr. Csáky András polgármester alapellátási körzet önkormányzati működtetése

Szakmai előterjesztő: Jáger Mária vezető-főtanácsos

Ügyintéző: Makai Viktória vezető-főtanácsos

**ELŐTERJESZTÉS**

**Cegléd Város Önkormányzata Képviselő-testületének**

**2025. szeptember 18-ai ülésére**

**Tisztelt Képviselő-testület!**

A ceglédi TEK V. számú vegyes fogorvosi alapellátási körzet Szolgáltatója a Balla Dental Szájsebészeti és Fogászati Betéti Társaság (rövidítve: Balla Dental Bt., székhely: 2700 Cegléd, Rákóczi út 7., adószám: 21540020-1-13) ügyvezetője Erdődi Péter István 2025. június 29-én, írásban bejelentette önkormányzatunkhoz, hogy a fogászati körzetet ellátó fogszakorvos dr. Balla Edit végleg nyugdíjba vonul.

A 2004. április 1-jén létrejött megállapodást (továbbiakban: Alapszerződés) és a 2024. október 30. napján megkötött határozatlan időre szóló praxisjogos feladat-ellátási szerződést 2025. december 31. napjával felmondja. Bejelentette továbbá, hogy a feladat-ellátási szerződés 8. pontja szerint a 6 hónap felmondás idő alatt (2025. december 31.) a feladat ellátásáról gondoskodik.

A Doktornő élni kíván a praxis elidegenítési jogával, melyre *az önálló orvosi tevékenységről szóló 2000. évi II. törvény (Öotv.) végrehajtásáról szóló 313/2011. (XII. 23.) Korm. rendelet* 13/A. § (1) bekezdése értelmében 2026. június 30. napjáig van lehetősége.

A *Magyarország helyi önkormányzatairól szóló 2011. évi CLXXXIX törvény* (Mötv.) 13. § (1) bekezdés 4. pontja értelmében a helyi önkormányzat feladata az egészségügyi alapellátás, az egészséges életmód segítését célzó szolgáltatások biztosítása. *Az egészségügyi alapellátásról szóló 2015. évi CXXIII. törvény* 5. § (1) bekezdése alapján a települési önkormányzat az egészségügyi alapellátás körében gondoskodik – egyebek mellett *– a fogorvosi alapellátásról.*

A háziorvosi/fogorvosi alapellátási szolgáltató működésének, illetve a feladat-ellátási szerződés megkötésének feltételeit

* *az önálló orvosi tevékenységről szóló 2000. évi II. törvény*,
* *a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM. rendelet*, valamint
* *az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet*
* *az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet* és
* *az egészségügyi alapellátásról szóló 2015. évi CXXIII. törvény*

szabályozza.

Az előzményekre tekintettel önkormányzatunknak a praxisjog elidegenítésére rendelkezésre álló 6 hónap alatt gondoskodnia kell helyettesítő orvossal/okkal a folyamatos betegellátás biztosításáról.

A ceglédi TEK V. számú fogászati alapellátási körzet, a 2700 Cegléd, Rákóczi út 7. 3. emelet 314. számú, a Magyar Állam tulajdonában lévő, a Ceglédi Toldy Ferenc Kórház és Rendelőintézet használatában lévő, önkormányzatunk által bérelt ingatlanban történik. Az ügyvezető tájékoztatta önkormányzatunkat, hogy az ellátáshoz szükséges eszközök, gépek, fogászati egységkészülék és a rendelőben található minden tárgyi eszköz és ingóság a Balla Dental Bt., illetve dr. Balla Edit tulajdonát képezik.

Szükség van **helyettesítő orvosra, helyettes fogászati asszisztens**re, továbbá a fogászati ellátásához szükséges szakmai minimumfeltételekre. *{Az ügyvezető beadványában jelezte, hogy a praxisjog értékesítésének sikertelensége esetén a rendelő berendezését felajánlja megvételre az Önkormányzat számára, melyre vonatkozóan – indokolt esetben – külön előterjesztéssel készülünk.}*

*Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet* 23. § (2) bekezdése alapján, 2024. december 31-ei állapot szerint a ceglédi TEK V. számú vegyes fogászati alapellátási körzetbe tartozó lakosok száma az alábbi:

|  |  |  |  |  |
| --- | --- | --- | --- | --- |
| **SZOLGÁLTATÓ** | **0-18 év korig (fő)** | **19-62 éves korig (fő)** | **62 éves kor felett (fő)** | **Összesen**  **(fő)** |
| Balla Dental Bt.  Dr. Balla Edit | 987 | 2810 | 1016 | 4813 |

Az Iskolafogászati ellátás részeként: a Ceglédi Református **Általános Iskola** és Óvoda **tanulói**.

**Szolgáltatóként a következő intézkedéseket kell megtennünk** a közeli határidejű működtetés érdekében:

1. a betöltetlen praxisban helyettes szakmai felelőssel és további helyettese(i)vel kell biztosítanunk az fogorvosi alapfeladatot - a személyes szakorvosi szolgáltatásra közreműködői szerződéskötéssel;
2. a praxis működtetéséhez előírt heti 15 órás rendelési idő biztosítása, 1 fő szakdolgozó heti 20 órás foglalkoztatása
3. az egészségügyi államigazgatási szervtől működési engedély beszerzése
4. kötelező szakmai minimumfeltétel eszközök, bútorok beszerzése
5. a működtetés időtartamára Önkormányzatunknak finanszírozási szerződést kell kötnie a NEAK-kal.

Az 1-5. pontokban felsorolt feltételek biztosítása mellett és azzal egyidejűleg **egyéb intézkedések** rövid határidejű teljesítése egyöntetűen fontos.

A ceglédi TEK V. számú vegyes fogorvosi alapellátási körzet ellátásához szükség van informatikai háttérre, a betegek dokumentációjának, nyilvántartásának rögzítésére.

A következő intézkedések is a működtetés-váltáshoz szükségesek:

* a szolgáltató Önkormányzat szakmai felelősségbiztosítása,
* veszélyes hulladékszállítási szerződést, valamint
* informatikai háttér biztosítása,
* szerződni kell a kötelező számítógépes fogorvosi szoftverprogram biztosítására,
* Csatlakozni kell az Elektronikus Egészségügyi Szolgáltatási Térhez (EESZT), melyben szerepköröket, jogosultságokat kell biztosítani (pl.: vényírás) a finanszírozott egészségügyi szolgáltató által működtetett betöltetlen praxisban helyettesítő orvos/ok számára.
* internet szerződés kötése,
* bérleti, vagy közüzemi szerződés kötése

Ezek az intézkedések a fent hivatkozottak működési engedély kiadásának feltételei, egyben a NEAK-kal kötendő finanszírozási szerződés dokumentumai.

Az előterjesztést **a Humán, a Gazdasági, valamint a Jogi, Ügyrendi és Közbiztonsági Bizottság véleményezi.** A bizottságok véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal az Mötv. 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján - figyelemmel a 42. § 7. pontjára - **minősített többségű** szavazati arányt igényel.

Cegléd, 2025. augusztus

Dr. Csáky András

polgármester

Láttam:

Hegedűs Ágota

alpolgármester

---------

**Határozati javaslat**

**Cegléd Város Önkormányzatának Képviselő-testülete**

**1.)** Tudomásul veszi és elfogadja a ceglédi TEK V. számú vegyes fogorvosi alapellátási körzet Szolgáltatójának – Balla Dental Szájsebészeti és Fogászati Betéti Társaság (rövidítve: Balla Dental Bt., székhely: 2700 Cegléd, Rákóczi út 7., adószám: 21540020-1-13, képviseli: Erdődi Péter István ügyvezető) – felmondásról szóló bejelentését.

**2.)** Megszűnteti a Balla Dental Bt., és az Önkormányzat közötti 2004. április 1-jén napján létrejött megállapodást (továbbiakban: alapszerződés) és a 2024. október 30 napján megkötött határozatlan időre szóló praxisjogos feladat-ellátási szerződést 2025. december 31. napjával.

**3.)** Dönt arról, hogy 2026. január 1-jétől, a praxisjog elidegenítésére törvényben biztosított időtartam alatt (2026. június 30-ig) szolgáltatóként, helyettesítéssel ellátja a betöltetlen, ceglédi TEK V. számú vegyes fogorvosi alapellátási körzetet az alábbi intézkedések megtételével.

3.1. Feladat-ellátási szerződést köt a helyettesítő orvosokkal, és azok helyetteseivel a betöltetlen praxis ellátására 2026. január 1-jétől 6 hónap, de legfeljebb a praxis elidegenítéséig szóló időtartamra, a személyes szolgáltatás nyújtására, fogorvosi alapellátási feladatok ellátására, amely a szakhatósági működési engedély és a finanszírozási szerződés megkötésének feltétele, fogorvosi alapellátási feladatra.

3.2. Gondoskodik a NEAK és az Önkormányzat közötti jelenleg hatályos finanszírozási alapszerződés kiegészítéséről a fogorvosi alapellátás feladattal, a betöltetlen, ceglédi TEK V. számú vegyes fogorvosi alapellátási körzet működtetésére vonatkozóan.

3.3. A *Cegléd Város Önkormányzatának 2025. évi költségvetéséről szóló 3/2025. (II. 22.) önkormányzati rendelet „Cegléd Város Önkormányzata 2025. évi létszámadatainak címrendje”* című *16. melléklete* Igazgatási Ágazat 1. alcím 1. pontjában megállapított 5 fő engedélyezett létszámát 1 létszámhellyel bővíti a 4. pont teljesítése érdekében.

**4.)** Biztosítja a körzet önkormányzati működtetésének hiányzó szakmai minimumfeltételeit, valamint az NEAK finanszírozást meghaladó kiadások fedezetét, az önkormányzat 2026. évi költségvetésében.

**5.)** Felhatalmazza a Polgármestert a betöltetlen, ceglédi TEK V. számú vegyes fogorvosi alapellátási körzet helyettesítéssel megvalósuló önkormányzati működtetéséhez szükséges valamennyi intézkedés megtételére, az ügymenet során felmerülő összes dokumentum, kötelezettségvállalás önkormányzat nevében történő aláírására, a közreműködői feladat-ellátási szerződések végleges szövegének kialakítására és aláírására.

**6.)** Felülvizsgálja 2026. áprilisi ülésén a ceglédi TEK V. számú vegyes fogorvosi alapellátási körzet önkormányzati működtetésével kapcsolatos feladat-ellátást.

**7.)** Utasítja a Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: dr. Csáky András polgármester

A határozatot kapják:

1. Ügyintéző és általa:

2. Balla DentaL Bt. – Erdődi Péter István ügyvezető (2700 Cegléd, Rákóczi út 7.)

3. Pest Vármegyei Kormányhivatal Ceglédi Járási Hivatal Népegészségügyi Osztálya

4. Nemzeti Egészségbiztosítási Alapkezelő Ellátási és Koordinációs Főosztály VI. FÁO VI.3

5. Ceglédi Közös Önkormányzati Hivatal Pénzügyi Iroda – Helyben

6. Irattár

---------

Az előterjesztést láttam:

Dr. Diósgyőri Gitta

címzetes főjegyző